**Predkladacia správa**

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení neskorších predpisov ako iniciatívny návrh.

V súčasnosti Ústredný kontrolný a skúšobný ústav poľnohospodársky okrem pôdy známych vlastníkov a neznámych vlastníkov užíva približne 60 ha pozemkov vo vlastníctve Slovenskej republiky v správe Slovenského pozemkového fondu. Cieľom predloženej novely je stabilizovať túto pôdu na zaužívaný účel a podmieniť jej prípadné vydanie oprávnenej osobe súhlasom užívateľa, ktorý takýto pozemok užíva z titulu nájomnej zmluvy.

Navrhovanou právnou úpravou sa zabezpečí, aby okrem organizácie vykonávajúcej výskumnú a pedagogickú činnosť mohol získať možnosť ďalšieho efektívneho využívania dotknutej pôdy aj štát, ktorý prostredníctvom Ústredného kontrolného a skúšobného ústavu poľnohospodárskeho zabezpečuje úlohy súvisiace so skúšobníctvom  a odrodovým skúšaním. Taktiež je potrebné v čo najkratšom čase stabilizovať túto pôdu , ktorá je vo vlastníctve Slovenskej republiky a ktorú užíva Ústredný kontrolný a skúšobný ústav poľnohospodársky a ktorá je v správe  Slovenského pozemkového fondu. Navrhovaná právna úprava prispeje k naplneniu verejného záujmu.

Návrh nariadenia vlády nie je potrebné predložiť do vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude mať vplyv na rozpočet verejnej správy, na podnikateľské prostredie, informatizáciu spoločnosti, sociálne vplyvy a služby verejnej správy pre občana a nebude mať vplyv ma životné prostredie, tak, ako je uvedené v doložke vybraných vplyvov.

Dátum nadobudnutia účinnosti návrhu nariadenia vlády je určený tak, aby jeho adresáti mali dostatok času na oboznámenie sa s novou právnou úpravou.

Návrh sa predkladá bez rozporov.